Ҡыр-Йылан ырыуы ауылдары араһында улус исеме менән аталып йөрөтөлгән Тамъян ауылы ла бар. Ул Ҡарағош йылғаһы буйында ята. Красильниковтың картаһында уның булыуы ауылдың XVIII быуаттың беренсе яртыһында барлыҡҡа килеүен раҫлай. Унда башҡорттар һәм типтәрҙәр йәшәй. 1762 йылда ауылда 26 кешенең йәшәүе теркәлә. 1795 йылда ауылда 77 башҡорт һәм 17 типтәр, 1816 йылда - башҡорттарҙың һаны күрһәтелмәй, ә типтәрҙәр 19 кеше була, 1834 йылда 117 башҡорт йәшәй. 1850 йылда 163 башҡорт һәм 25 типтәр, 1859 йылда ауылда 156 башҡорт һәм 25 типтәрҙең йәшәүе теркәлә.